15/02/2021 | Administración LocalMunicipal
A Baña
Bases Carnaval 2021

Por resolución de alcaldía nº 56 de data de 10 de febreiro de 2021 aprobouse a convocatoria e as Bases do I Concurso en liña de coplas de Entroido 2021. Concello da Baña. A continuación, transcríbese integramente o texto das citadas bases: O Entroido é unha festa que está moi arraigada no Concello da Baña e nela participa non só a cidadanía da localidade senón tamén da contorna e incluso doutras partes de Galicia. Ata o de agora celebrouse cun desfile en San Vicenzo mais neste momento é imposible debido á situación de pandemia derivada da covid-19. Este ano o Concello da Baña, coa fin de continuar celebrando esta festividade tan relevante para a cultural local, convoca un concurso en liña de coplas de Entroido que se rexe polas seguintes bases: · Propiciar actividades de lecer no eido familiar. · Participar e valorar as tradicións como riqueza cultural. · Fomentar o consumo no comercio e hostalería locais, axudando así a promoción económica do noso concello. Poderán participar todas as persoas que o desexen, pertencentes ou non ao Concello da Baña. Para participar neste concurso é necesario gravar un vídeo con coplas de Entroido, dunha duración máxima de 2 minutos, e compartilo na páxina de Facebook do Concello da Baña como un comentario a publicación na que se anuncie e se recollan as bases do concurso. O contido dos vídeos deberá respectar en todo momento a lexislación vixente. Nas imaxes do vídeo só poderán aparecer as persoas que participen no concurso, que deberán respectar en todo momento a normativa vixente e as medidas de seguridade fronte á covid-19 que ditaminen as autoridades sanitarias. As persoas que desexen participar neste concurso deberán: 1. Enviar un correo electrónico ao enderezo snl@concellodabana. gal co asunto I Concurso en liña de Coplas de Entroido Bañense. No corpo do correo faranse constar os seguintes datos: a) Nome completo da persoa ou persoas participantes, e o DNI. b) Idade e categoría na que desexa participar. c) No caso de grupos, deberá indicarse o nome, idade e DNI de cada un dos participantes. d) Título da copla, que deberá ser o mesmo que o nome ou título do vídeo. e) Autorización para a publicación dos vídeos nas redes sociais do concello da Baña. f) No caso de menores de idade, terá que figurar o consentimento expreso, nome completo e DNI do representante legal do/a menor. g) Teléfono de contacto.2. Nun prazo de 24 horas contestarase dende snl@concellodabana. gal confirmando a inscrición.3. Unha vez se confirme a inscrición, a persoa ou persoas interesadas en participar deberán publicar o vídeo na canle de Facebook do Concello da Baña, como un comentario á publicación (ou post) que faga o propio Concello anunciando este concurso e as bases do mesmo. No texto deste comentario deberán figurar: a) O título da copla ou do vídeo, que deberá ser o mesmo que figure na folla de inscrición, e o nome da persoa que participa no concurso.4. Cada persoa só poderá participar cun máximo de 2 vídeos ou coplas. Os vídeos que superen os dous minutos de duración ou inclúan outro tipo de imaxes que non se corresponda co obxecto deste concurso non serán tidos en conta polo xurado e poderán ser eliminados da páxina de Facebook do Concello de Rois. As persoas interesadas en participar terán de prazo para solicitar a inscrición ata o mércores 17 de febreiro, incluído. O prazo para publicar os vídeos na canle de Facebook do Concello da Baña remata o o venres 19 de febreiro (incluído). As inscricións presentadas fóra dese prazo quedarán rexeitadas e polo tanto non entrarán a participar no concurso. Todos aqueles vídeos que se suban ao Facebook do Concello da Baña sen ter presentada previamente a inscrición non serán avaliados polo xurado e poderán ser eliminados da páxina. Para participar neste concurso, as coplas deberán cumprir as seguintes condicións: 1. Estar no idioma galego.2. Ter como mínimo oito estrofas.3. Ser cantadas.4. Ser inéditas. A temática é libre e as persoas participantes poderán escoller a melodía que máis lle acaia ás coplas e utilizar, se o quixeren, instrumentos musicais. Establécense catro categorías: Categoría 1: infantil (Ata 9 anos) Categoría 2: xuvenil (De 9 a 18 anos) Categoría 3: adultos (A partir de 18 anos) Categoría 4: premio do público No caso de ser un grupo, todas as persoas integrantes deberán ser conviventes e ningunha delas pode superar a idade marcada para cada categoría. A persoa ou grupo gañador de cada unha das categorías recibiría os seguintes premios: Categoría 1: 100 € Categoría 2: 100 € Categoría 3: 100 € Categoría 4: Lote de libros As persoas gañadoras deberán utilizar os premios para gastar nas empresas que teñan a súa actividade no termo municipal da Baña (carpinterías, gasolineiras, salóns de peitado, farmacias, talleres, restauración, albanelería, floristerías, supermercados, ferraxerías…) Non existe obriga de practicar retención ou ingreso en conta sobre os mencionados premios, de conformidade co artigo 75.3f do Real decreto 439/2007, do 30 de marzo, polo que se aproba o Regulamento do imposto sobre a renda das persoas físicas e se modifica o Regulamento de plans e fondos de pensións, aprobado polo Real decreto 304/2004, do 20 de febreiro. As persoas gañadoras terán de prazo ata o 30 de maio de 2021 para xustificar o seu premio. Para cualificar as coplas das categorías 1, 2 e 3 formarase un xurado que estará composto por un traballador/a da área de servizos sociais; un traballador/a da área de promoción económica; dous traballadores/as que presten servizos no desenvolvemento das áreas de igualdade, música e cultura; e estará presidido pola concelleira de Cultura. A deliberación do xurado será inapelable. A valoración dos vídeos realizarase conforme aos parámetros da seguinte táboa: O premio da categoría 4 será outorgado ao vídeo que consiga o maior número de gústame na páxina de Facebook do Concello da Baña. O xurado fará público o seu veredicto o mércores 24 de febreiro a través das redes sociais do Concello da Baña, despois de asinar a correspondente acta coas valoracións. O Concello da Baña resérvase o dereito de utilizar as imaxes para promover e difundir o concurso. O contido das gravacións non poderán vulnerar a lexislación vixente; todas aquelas que non respecten este punto non serán consideradas polo xurado e poderán ser eliminadas da páxina de Facebook do Concello da Baña. As persoas gañadoras deberán presentar no Rexistro Municipal a seguinte documentación: 1. DNI 2. Declaración responsable 3. Número de conta bancaria Unha vez entregada esta documentación poderán realizar o gasto nalgunha das empresas ou establecementos que teñan a súa actividade no termo municipal da Baña (carpinterías, gasolineiras, salóns de peitado, farmacias, talleres, restauración, albanelería, floristerías, supermercados, ferraxerías…) As persoas gañadoras terán de prazo ata o 31 de maio de 2021 para xustificar o gasto do premio. Para xustificalo deberán presentar no rexistro do concello: 4. A factura do gasto realizado, que deberá emitirse a nome da persoa beneficiaria do premio ou de quen ostente a súa tutela. O seu importe deberá ser igual ou superior á cantidade coa que resultase agraciado. Se o importe da factura fose menor, entregaráselle o premio por ese importe.5. No concepto da factura figurará a seguinte lenda: Concurso en liña de coplas do Entroido bañense 2021.6. Non se admitirán facturas de empresas, comercios ou hostalaría que non teñan a súa actividade no termo municipal da Baña.7. Unha vez xustificado o gasto, farase efectivo o pago do premio na conta bancaria especificada pola persoa gañadora. A participación neste concurso supón a plena aceptación das presentes bases, así como a decisión inapelable do xurado. O non cumprimento delas desencadearía a exclusión e non participación no concurso. A participación no concurso tamén implica a cesión ao Concello da Baña dos dereitos de reprodución, distribución e comunicación pública do vídeo. Cada persoa participante responderá sobre a validez dos seus actos e a legalidade do vídeo, é dicir, o incumprimento das persoas participantes en calquera dos puntos destas bases, ou da lexislación vixente, exime de responsabilidades ao Concello da Baña e aos membros do xurado deste concurso e poderá supoñer, sempre e cando se detecte algún erro, a devolución do premio que tiveran recibido indebidamente, podendo aplicarse esta devolución dentro dos 15 días hábiles posteriores ao remate do concurso. No caso de incumprimento da legalidade por parte dalgunha das persoas participantes, o Concello da Baña poderá emprender as accións que determine oportunas. A organización poderá introducir, se o cre necesario, as modificacións que estime oportunas para o bo funcionamento do concurso. A Baña, 10 de febreiro de 2021 O alcalde, José Antonio Pereira Gil